અમેરિકા અને રશિયા વચ્ચે ફરી કોલ્ડ વોર શરૂ થઈ ગઈ છે અને દુનિયા આખી ટેન્શનમાં છે. આ કોલ્ડ વોરની શરૂઆત બંને દેશોએ એકબીજાના રાજદ્વારીઓને તગેડવા માંડ્યા તેના કારણે થઈ છે ને કોલ્ડ વોરમાં પહેલો ઘા અમેરિકાના ખાસ સાથી બ્રિટને કર્યો. બ્રિટને ૪ માર્ચે રશિયાના ૨૩ રાજદ્વારીઓ પર જાસૂસીનો આરોપ મૂકીને તેમને બ્રિટનમાંથી બિસ્તરાપોટલાં બાંધીને ઉચાળા ભરવાનું અલ્ટિમેટમ આપ્યું તેમાં આ ડખો શરૂ થયો. બ્રિટનના પગલે અમેરિકા સહિતના તેના બીજા સાથી દેશો પણ મચી પડ્યા ને તેમણે પણ પોતપોતાના દેશોમાંથી રશિયન રાજદ્વારીઓને તગેડવા માંડ્યા. અમેરિકાએ ૬૦ રશિયનોને અમેરિકા છોડી દેવા કહ્યું ને કુલ મળીને અમેરિકાની સાથે રહેલા ૨૪ દેશોએ ૧૩૭ રશિયન રાજદ્વારીઓને તગેડી મૂક્યા. રશિયાએ પણ વળતો ફટકો મારીને અમેરિકાના ૫૮ અને તેના સાથી દેશના ૨ મળીને ૬૦ રાજદ્વારીઓને સાત દિવસની અંદર રશિયા છોડવા અને ૪૮ કલાકની અંદર સેન્ટ પીટર્સબર્ગ વાણિજ્ય દૂતાવાસને બંધ કરવા ફરમાન કરી દીધું.